

**VARHAISKASVATUKSESSA TARJOTTAVAN RUUAN EETTISYYS**

Loviisan kaupungin ruokailu niin kouluissa kuin päiväkodeissa perustuu seuraavanlaisiin tavoitteisiin; ” Koulu- ja päiväkotiruokailussa lapsille ja nuorille opetetaan terveyttä, ruokailutapoja sekä suomalaista ruokakulttuuria. Peruskouluissa ja päiväkodeissa tarjotaan joka päivä maksuton terveellinen, tarkoituksenmukainen, ohjattu ja täysipainoinen lounas. Päiväkodeissa tarjotaan lisäksi aamu- ja välipalaa.”

Koskenkylän päiväkodin vanhempainyhdistys haluaisi kiinnittää huomion muutamiin seikkoihin, koskien tarjolla olevaa ruokaa. Tällä hetkellä esimerkiksi tarjottavat maitovalmisteet eivät ole luonnonmukaisesti tuotettuja. Tuki nestemäisille rasvattomille ja D-vitaminoiduille maitotuotteille on 13 senttiä litralta ja vastaavien luonnonmukaisesti tuotettujen tuotteiden tuki 31 senttiä litralta. Lasta kohden tukea voidaan maksaa 2,5 desilitralta päivässä koko kouluvuoden ajan.

Muita luomutuotteita päiväkodissa on tarjolla satunnaisesti, esimerkiksi aamupuurossa käytetään luomupuurohiutaleita. Lähiruokaa puolestaan on tarjolla muutamasta lähileipomosta leivän muodossa. Kotimaisuusaste on kuitenkin kokonaisuudessaan korkea, jopa 95% elintarvikkeiden osalta. Hedelmät ja vihannekset ovat osan vuodesta ulkolaisia.

EU:lla on ollut tarjolla vuoden 2017 elokuusta alkaen hedelmä- ja vihannestuki, joihin oikeutettuja ovat perusasteen oppilaitosten oppilaat. Tätä tukea ei vielä ole Loviisassa hyödynnetty.

Valtion ravitsemusneuvottelukunnan ohjeena on myös, että lapsille tulisi tarjota ruokailun sekä välipalan jälkeen xylitol-pastillit. Tällä hetkellä pastillit jaetaan ainoastaan heille, joiden vanhemmat ovat näitä erikseen hankkineet. Näkisimme tasa-arvoisena ja hyvänä kehityksen, jossa kaupunki huolehtisi xylitol-pastillien jakamisen jokaiselle varhaiskasvatuksen piirissä olevalle.

Toivommekin suuresti, että kaupunki painottaa ruokahankinnoissaan entistä enemmän luomu- ja lähituotettua ruokaa ja samalla pyrkii hyödyntämään satokauden mukaisia ruokalistoja. EU:n tarjoamat tuet olisi hyvä kartoittaa ja hyödyntää, nämä helpottavat taloudellisestikin eettisesti kestävämpiin ratkaisuihin siirtymistä. Ilolla olemme myös kuulleet, että kuluvan syksyn aikana, on Loviisassa mahdollista ostaa jo hävikkiruokaakin.